Nagy vagyon örököse volt, több éttermet működtetett Párizsban. 1919-ben ő pénzelte az első világháborút lezáró Párizs környéki béketárgyaláson részt vevő albán delegáció költségeit. Pandeli Evangjeli társaságában utóbb maga is ellátogatott a tárgyalások helyszínére. Az 1920-as évektől Amet Zogu politikai ellenfelei közé tartozott, de vezető közéleti szerepet csak Zogu elűzése után, a második világháború éveiben vállalt. Tagja lett az ország névleges törvényhozó szervének, a Fasiszta Korporatív Főtanácsnak. Mustafa Kruja 1941. december 4-én felesküdött kormányában elvállalta a nemzetgazdasági minisztérium vezetését, de alig egy hónap elteltével, 1942. január 12-én lemondott. Hite a megszálló Olaszország politikai irányvonalában fokozatosan megrendült, 1942 novemberében csatlakozott a nacionalista Nemzeti Fronthoz, 1943. március 13-án pedig fasiszta főtanácsi tagságáról is lemondott. Albánia német lerohanása után ismét jó kapcsolatokat ápolt a megszálló hatósággal. 1943. október 20-án a németek által létrehozott négytagú régenstanács muszlim tagja lett.